CELEX: 32017R0216
Language: et
Date: 2016-11-30 00:00:00
Title: Komisjoni delegeeritud määrus (EL) 2017/216, 30. november 2016, millega muudetakse Euroopa Parlamendi ja nõukogu määrust (EL) nr 98/2013 seoses magneesiumipulbri kandmisega II lisas esitatud lõhkeainete lähteainete loetellu (EMPs kohaldatav tekst )

9.2.2017   
            
            
               ET
            
            
               Euroopa Liidu Teataja
            
            
               L 34/5
            
         KOMISJONI DELEGEERITUD MÄÄRUS (EL) 2017/216,
   30. november 2016,
   millega muudetakse Euroopa Parlamendi ja nõukogu määrust (EL) nr 98/2013 seoses magneesiumipulbri kandmisega II lisas esitatud lõhkeainete lähteainete loetellu
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 98/2013 lõhkeainete lähteainete turustamise ja kasutamise kohta, (1) eriti selle artiklit 12,
   ning arvestades järgmist:
   
               (1)
            
            
               Määruse (EL) nr 98/2013 II lisas loetletakse lõhkeainete lähteained, mille suhtes kohaldatakse ühtlustatud eeskirju, mis käsitlevad nende kättesaadavust üldsusele ning millega tagatakse asjakohane teatamine nende tarneahelas aset leidvatest kahtlustäratavatest tehingutest, kaotsiminekutest ja vargustest.
            
         
               (2)
            
            
               II lisas loetletud ained on üldsuse hulka kuuluvatele isikutele kättesaadavad, kuid nende suhtes kehtib teatamiskohustus, mis hõlmab nii kogu tarneahela professionaalseid kasutajaid kui ka üldsuse hulka kuuluvaid isikuid.
            
         
               (3)
            
            
               Liikmesriigid on tõestanud, et alumiiniumipulbrit on Euroopas kasutatud ja soetatud isevalmistatavate lõhkeainete valmistamiseks. Magneesiumipulber on aine, mille omadused on väga sarnased alumiiniumile.
            
         
               (4)
            
            
               Alumiiniumi- ja magneesiumipulbrite turustamine ja kasutamine ei ole praegu liidu tasandil ühtlustatud. Sellegipoolest vähemalt üks liikmesriik juba piirab nende ainete kättesaadavust üldsuse hulka kuuluvatele isikutele, ning Maailma Tolliorganisatsioon jälgib alumiiniumipulbri üleilmseid saadetisi, et tuvastada ebaseadusliku kauplemise juhtumeid, mille eesmärk on toota isevalmistatud lõhkeainete lähteaineid.
            
         
               (5)
            
            
               Arengud alumiiniumi- ja magneesiumipulbri väärkasutamisel ei põhjenda kõnealuste ainetega seotud ohutaset või kauplemismahtu arvestades praegu üldsuse hulka kuuluvatele isikutele juurdepääsu piiramist.
            
         
               (6)
            
            
               Tugevamad kontrollmeetmed on vajalikud selleks, et riiklikel ametiasutustel oleks võimalik ennetada ja tuvastada kõnealuste ainete võimalikku ebaseaduslikku kasutamist lõhkeainete lähteainena, ning seda on võimalik saavutada määrusega (EL) nr 98/2013 loodud teatamismehhanismi abil.
            
         
               (7)
            
            
               Alumiiniumipulbri suhtes kehtib eraldi delegeeritud õigusakt, millega aine kantakse II lisasse. See jätaks magneesiumipulbri tõsiselt võetavaks mittekontrollitavaks alternatiiviks.
            
         
               (8)
            
            
               Magneesiumipulbri kättesaadavusest tuleneva ohu valguses, ning arvestades, et teatamiskohustus ei mõjuta märkimisväärselt majandustegevuses osalejaid või tarbijaid, on põhjendatud ja proportsionaalne kanda kõnealune aine määruse (EL) nr 98/2013 II lisasse,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 98/2013 II lisa tabelisse kantakse järgmine aine:
   
      
                  „Magneesium, pulbrid
                  
                  (CAS RN 7439-95-4) (2) (3)
               
               
                  ex 8104 30 00 “
               
               
                   
               
            
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 30. november 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 39, 9.2.2013, lk 1.